На львоўскім Форуме выдаўцоў мы набраліся духу і падышлі да Любка Дэрэша — гэта адзін з культавых украінскіх пісьменнікаў. Падышлі — ручкі-ножкі дрыжаць — і запыталіся, як можна запрасіць яго ў Луцк. Ён проста даў кантакт свайго літаратурнага агента — і ўсё закруцілася снежнай лавінай. Спярша ў нас было па адной прэзентацыі на месяц, і мы цэлы месяц яе рыхтавалі. Мы вучыліся, як запрашаць журналістаў, як рабіць афішы і правільна пісаць анонсы. Мы вывучалі, як прымусіць людзей прыйсці. Больш за тое, мы ўчынілі смяротны грэх — каб пакрыць выдаткі на даезд пісьменніка, мы зрабілі платны ўваход на імпрэзу. А ў той час платны ўваход выклікаў у людзей шок! Цяпер яны прывыклі і лічаць гэта нормай, а тады гэта было рэвалюцыяй! — дзеліцца Эла.